На основу члана 8. став 1. Закона о Народној скупштини („Службени гласник”, број 9/10) и члана 238. став 5. Пословника Народне скупштине („Службени гласник РС”, број 20/12 – Пречишћени текст),

Народна скупштина Републике Србије, на седници Петог ванредног заседања у Четрнаестом сазиву, одржаној 16. јуна 2025. године, донела је

**3АКЉУЧАК**

**поводом разматрања Извештаја о раду Повереника за информације од јавног значаја и заштиту података о личности за 2024. годину**

1. Народна скупштина констатује да је Повереник за информације од јавног значаја и заштиту података о личности у Извештају о раду Повереника за информације од јавног значаја и заштиту података о личности за 2024. годину указао на стање у области слободног приступа информацијама од јавног значаја и области заштите података о личности без битних промена у односу на претходни извештај, које је оценио као специфичнo у области приступа информацијама од јавног значаја, с обзиром да jе настављена системска злоупотреба права у овој области, што је резултирало и даље значајним повећањем прилива захтева у овој области. Позитивно је оценио усвајање Акционог плана за спровођење Стратегије заштите података о личности за период до 2030. године, као и наставак отварања канцеларија ван седишта у Београду.

2. Народна скупштина, полазећи од оцене Повереника за информације од јавног значаја и заштиту података о личности о остваривању права грађана у овој области, позива Владу да интензивира активности на: одговарајућим нормативним изменама кроз припрему Предлога закона о изменама и допунама Закона о слободном приступу информацијама од јавног значаја, којим би се спречиле злоупотребе права у овој области, Предлог закона о изменама и допуна Закона о заштити података о личности, као и предлоге закона о изменама и допунама закона чије су одредбе које се односе на обраду података о личности усклађене са Законом о заштити података о личности, те да у том поступку с дужном пажњом размотри мишљења и ставове Повереника у погледу могућих ефеката тих прописа; обезбеђивању адекватних услова за несметан рад Повереника; унапређивању механизама обезбеђења извршења решења Повереника; унапређењу знања у областима права на приступ информацијама од јавног значаја и права на заштиту података о личности, како би се унапредио ниво остваривања ових права у Републици Србији.

3. Народна скупштина позива Владу да редовно подноси Народној скупштини извештај о спровођењу ових закључака.

4. Овај закључак објавити у „Службеном гласнику Републике Србије”.

РС Број 22

У Београду, 16. јуна 2025. године

**НАРОДНА СКУПШТИНА РЕПУБЛИКЕ СРБИЈЕ**

ПРЕДСЕДНИК

Ана Брнабић